MAARENDILEPING NR  11/2016

Keskkonnaministeeriumi volitatud asutus Maa-amet (edaspidi nimetatud Rendileandja), mida esindab keskkonnaministri 27.03.2015 käskkirja nr 320 „Volituse andmine“ alusel Maa-ameti peadirektor Tambet Tiits ja AS Silikaat (äriregistri kood 10022296) (edaspidi nimetatud Rentnik), mida esindab juhatuse liige Vello Kunman, edaspidi Rendileandja ja Rentnik eraldi nimetatud Lepingupool ja koos Lepingupooled, sõlmivad käesoleva maarendilepingu (edaspidi nimetatud Leping) alljärgnevas: 

1. 	LEPINGU ALUS JA EESMÄRK

1.1.	Leping on sõlmitud juhindudes maapõueseadusest, kaevandamisseadusest, riigivaraseadusest, võlaõigusseadusest, Vabariigi Valitsuse 09.06.2005 määrusest nr 132 „Riigile kuuluva kinnisasja maavaravaru kaevandamiseks andmise kord” ja Maa-ameti peadirektori 12.02.2016 käskkirjast nr 119 „Sõlmitud maarendilepingu lõpetamine ja riigile kuuluvate Männiku liivakarjäär kinnisasjade maavara kaevandamiseks rendile andmine“.
1.2.	Rendileandja annab Rentnikule õiguse kasutada tasu eest Lepingu punktis 2.1 nimetatud maad Lepinguga määratud tingimustel ja tähtaja jooksul.
1.3.	Lepinguga annab Rendileandja Rentnikule maakasutusõiguse vastavalt maa kasutamise sihtotstarbele.
1.4.	Leping on avalik ning kuulub registreerimisele riigi kinnisvararegistris.

2. 	LEPINGU OBJEKT

2.1	Rendile antakse Eesti Vabariigile kuuluvad Harju maakonnas Saku vallas Männiku külas asuvad Männiku liivakarjäär kinnisasjad (registriosa nr 6586302, riigi kinnisvararegistri objekti kood KV7360, katastritunnused 71801:001:0182, 71801:001:0183, pindalad   179,76 ha, 118,04 ha sihtotstarve mäetööstusmaa) ning Harju maakonnas Tallinnas Nõmme linnaosas asuv Männiku liivakarjäär kinnisasi (registriosa nr 6586302, riigi kinnisvararegistri objekti kood KV7360, katastritunnus 78404:404:1150, pindala    588 000 m², sihtotstarve mäetööstusmaa) (edaspidi nimetatud Objekt). Objekt on määratletud Lepingule lisatud katastriüksuste plaanide (Lisad 3,5) ja piiriprotokollidega (Lisad 4,6). 
2.2	Objekti kasutatakse ehitusliiva ja täiteliiva kaevandamiseks.

3. 	LEPINGU TÄHTAEG

	Leping jõustub selle allkirjastamisest Lepingupoolte poolt ja kehtib alates 23.03.2016 kuni  
            26.06.2045.

4. 	RENDI SUURUS JA TASUMISE KORD

4.1	Rendi suurus on 15 995 (viisteist tuhat üheksasada üheksakümmend viis) eurot aastas, mis moodustab 5% maa maksustamishinna aktidega määratud maa kogumaksumusest 319 900 (kolmsada üheksateist tuhat üheksasada) eurot, millest katastriüksuse 71801:001:0182 maa maksustamishind on 98 900 (üheksakümmend kaheksa tuhat üheksasada) eurot, katastriüksuse 71801:001:0183 maa maksustamishind on 77 980 (seitsekümmend seitse tuhat üheksasada kaheksakümmend) eurot ning katastriüksuse 78404:404:1150 maa maksustamishind 143 020 (ükssada nelikümmend kolm tuhat kakskümmend) eurot.
4.2	Rentnik kohustub maksma ühe aasta eest tasumisele kuuluva rendi Lepingus nimetatud Rendileandja arveldusarvele kaks korda aastas võrdsete osadena, mille suuruseks on 7997,50 eurot (seitse tuhat üheksasada üheksakümmend seitse eurot ja viiskümmend senti) hiljemalt     1. juuliks ja 1. jaanuariks ettemaksuna järgmise poolaasta eest.
4.3 	Ajavahemiku eest Lepingu kehtivusest kuni esimese maksetähtpäevani tasub Rentnik proportsionaalse osa aasta rendist kümne kalendripäeva jooksul Rendileandja poolt Rentnikule arve esitamise päevast arvates.
4.4 	Rendi tähtaegselt tasumata jätmisel on Rentnik kohustatud tasuma Rendileandjale viivist 0,5% (null koma viis protsenti) tähtaegselt tasumata summast iga viivitatud kalendripäeva eest. 
4.5 	Oma arveldusarve muutmisest teatab Rendileandja Rentnikule kirjalikult.
4.6 	Rendileandjal on õigus ühepoolselt muuta rendi suurust vastavalt maa maksustamishinna muutumisele maa korralise hindamise käigus.
4.7   	Rendileandjal on õigus muuta rendi suurust maa erakorralise hindamise alusel vastavalt maapõueseaduses sätestatud kinnisasja kasutamiseks andmise aastasele tasumäärale viie aasta möödudes maarendilepingu sõlmimisest ning uuesti viie aasta möödudes pärast viimase tasu muutmist.
4.8	Lepingu lõppemisel esitab Rendileandja vajadusel Rentnikule lõpparve hiljemalt 14 (neljateistkümne) päeva jooksul arvates Lepingu lõppemisest. Lõpparves fikseeritakse Lepingupooltel teineteistelt saadaolevad summad ja nende arvutamise alused. Lõpparvet ei esitata, kui Lepingupooled Lepingu lõpetamisel kinnitavad, et ei oma teineteise suhtes nõudeid ega pretensioone.
4.9	Kui Rentnik ei nõustu lõpparvega, on tal õigus 14 (neljateistkümne) päeva jooksul lõpparve saamisest arvates esitada Rendileandjale vastulause lõpparve kohta. Kui Rendileandja nõustub Rentniku poolt esitatud vastulausega, teeb ta lõpparves vastavad muudatused. Muudetud lõpparve või motiveeritud vastulause rahuldamisest keeldumise otsus esitatakse Rentnikule hiljemalt ühe kuu jooksul vastulause saamise päevast arvates.

5. 	KOMMUNIKATSIOONID JA EHITISED

5.1 	Leping ei kohusta Rendileandjat varustama Rentnikku veevärgi, kanalisatsiooni, elektri, telefoni, juurdepääsutee ja muude kommunikatsioonidega.
5.2 	Rentnikul on õigus rajada Objektile tema tegevuse arendamiseks vajalikke kommunikatsioone, tasudes kõik selleks tehtavad kulutused. Rentnik on kohustatud kommunikatsioonide rajamisest, neis tehtavatest ümberehitustest ja täiendustest teavitama Rendileandjat 14 (neljateistkümne) kalendripäeva jooksul nimetatud töödega alustamisest arvates. Lepingu lõppemisel on Rentnik kohustatud rajatud kommunikatsioonid, mille säilitamiseks on Rendileandja andnud kirjaliku nõusoleku, tasuta Rendileandjale üle andma.
5.3	Rentnikul on õigus rajada Objektile maaga mittepüsivalt ühendatud ehitisi (hooneid ja rajatisi). 

6. 	RENDITAVA VARA TAGASTAMINE

	Lepingu lõppemise päeval tagastab Rentnik kogu Objekti korrastatuna Rendileandjale.

7. 	RENDILEANDJA ÕIGUSED JA KOHUSTUSED

7.1 	Rendileandjal on õigus:
7.1.1 	takistamatult pääseda Objektile tööpäevadel ajavahemikus 8.00 kuni 17.00, teatades sellest Rentnikule 24 tundi ette;
7.1.2	kontrollida Objekti sihipärast kasutamist, kaitserežiimide, kasutuspiirangute ja teiste kohustuste täitmist;
7.1.3 	Rentnikupoolsete rikkumiste avastamise korral kohustada Rentnikku kõrvaldama tema poolt põhjustatud puudused ja rikkumised;
7.1.4 	muuta ühepoolselt Lepingu punktides 4.1 ja 4.2 nimetatud rendi suurust vastavalt Lepingu punktis 4.6 ja 4.7 sätestatule või muudel Eesti Vabariigi õigusaktidest tulenevatel juhtudel;
7.1.5	nõuda Rentnikult Lepingu täitmata jätmise või mittenõuetekohase täitmise tõttu riigile tekitatud kahju hüvitamist.
7.2 	Rendileandja kohustub:
7.2.1 	andma Objekti Rentniku kasutusse vastavalt Lepingule;
7.2.2 	vastama Rentniku asjakohastele taotlustele nõutavate lubade või nõusolekute saamiseks kirjalikult 30 (kolmekümne) kalendripäeva jooksul. Loa või nõusoleku andmisest keeldumise korral esitama Rentnikule sama tähtaja jooksul põhjendatud seisukoha loa või nõusoleku andmisest keeldumise kohta; 
7.2.3	registreerima Lepingu maakatastris ja riigi kinnisvararegistris.

8. 	RENTNIKU ÕIGUSED JA KOHUSTUSED

8.1 	Rentnikul on õigus:
8.1.1 	kasutada Objekti ainult oma majandustegevuseks Lepinguga ettenähtud tingimustel, ulatuses ja korras;
8.1.2 	püstitada Objektile maaga mittepüsivalt ühendatud ehitisi, teha mullatöid, paigaldada kommunikatsioone, kaableid ja veevärki ning teha muid töid, mis on vajalikud Objekti otstarbekaks ja sihipäraseks kasutamiseks, vastavalt Lepingu punktis 8.2.6 esitatud tingimustele ning arvestades Lepingu punktis 5.2 sätestatuga.
8.2 	Rentnik kohustub:
8.2.1 	kandma kõik Lepingu sõlmimisega seotud kulud;
8.2.2	kasutama Objekti sihtotstarbeliselt ja heaperemehelikult, järgides kõiki Keskkonnaministeeriumi poolt 26.06.2015 välja antud maavara kaevandamise loas nr KMIN-135 toodud nõudeid ning kandma kõik Objekti korrashoiu ja korrastamisega seotud kulud;
8.2.3	sõlmima kasvava metsa raadamise vajaduse korral Riigimetsa Majandamise Keskusega lepingu kinnisasjadel kasvava metsa raadamise korraldamiseks,
8.2.4	hoiduma tegevusest, mis võiks põhjustada keskkonnaseisundi halvenemist, õhu, vee või maa saastamist, muud ohtu või kahju üldsuse huvidele, tagades väljastatud keskkonnalubadega kehtestatud nõuete täitmise;
8.2.5	kõrvaldama kõik Lepingu punkti 7.1.1 ja 7.1.2 alusel teostatud kontrolli käigus avastatud puudused, mille kõrvaldamiseks Rendileandja on Rentnikku Lepingu punkti 7.1.3 alusel kohustanud;
8.2.6	enne Lepingu lõppemist likvideerima tema poolt Objektile rajatud ehitised;
8.2.7	korrastama kogu Objekti kooskõlas Keskkonnaministeeriumi poolt 26.06.2015 välja antud maavara kaevandamise loaga nr KMIN-135 ning vastavalt korrastamisprojektis sätestatule. Korrastamisprojekt koostatakse lähtudes Keskkonnaameti poolt esitatud korrastamistingimustest. Vähemalt kolm aastat enne Lepingu lõppemise päeva kohustub Rentnik esitama Keskkonnaametile avalduse Objekti korrastamistingimuste saamiseks.
8.2.8	tasuma Lepingu Objekti maamaksu ning kandma kõik muud kinnisasjaga seotud koormised. Rentnikul säilib maamaksu ja muude koormiste tasumise kohustus kuni Objekti täieliku tagastamiseni Rendileandjale;
8.2.9	tagama piirimärkide säilimise kui Objekti piirile on paigaldatud piirimärgid. Samuti on keelatud piirimärke kahjustada või ümber paigutada;
8.2.10  korraldama korrastatud maa katastrimõõdistamise teostamise ja Rendileandjale katastrimõõdistamise toimiku esitamise;
8.2.11	juriidilisest isikust Rentniku reorganiseerimisel tuleb Rentnikul nimetatud asjaolust Rendileandjat viivitamatult teavitada, samuti on õigusjärglane kohustatud esitama Rendileandjale oma andmed ning kinnituse, et õigusjärglane täidab kõiki Lepingust tulenevaid kohustusi.
8.3	Rentnikul ei ole õigust anda Objekti kolmandate isikute kasutusse.
9. 	LEPINGUPOOLTE VASTUTUS

9.1 	Lepingupooled kannavad täielikku varalist vastutust Lepingu tingimuste täitmata jätmisega või mittekohase täitmisega teisele Lepingupoolele tekitatud kahju eest.
9.2 	Lepingu punktides 6 ja 8.2.7 nimetatud kohustuste mittetäitmisel rakendatakse maapõueseaduse §-s 49 sätestatud meetmeid rikutud maa korrastamise tagamiseks. 
9.3. 	Lepingu punktides 6, 8.2 ja 8.3 nimetatud Rentniku kohustuste täitmata jätmise või mittekohase täitmise korral on Rendileandjal õigus nõuda Rentnikult leppetrahvi ühe aasta eest tasumisele kuuluva rendi suuruses summas, kusjuures leppetrahvi tasumine ei vabasta Rentnikku tema kohustuste täitmisest. Rendileandjal on õigus kohustuse täitmiseks anda täiendav tähtaeg. 

10. 	LEPINGU MUUTMINE, LÕPPEMINE JA LÕPETAMINE

10.1 	Lepingu tingimusi võib muuta üksnes Lepingupoolte kirjalikul kokkuleppel, välja arvatud Lepingu punktides 4.6, 4.7  ja 7.1.4 sätestatud juhul või muudel juhtudel, kui lepingutingimuste muutmine tuleneb Eesti Vabariigi õigusaktidest
10.2 	Ühe Lepingupoole taotluse lepingutingimuste muutmiseks vaatab teine Lepingupool läbi 30 (kolmekümne) kalendripäeva jooksul taotluse saamise päevast arvates. Keeldumise korral teatatakse sellest teisele Lepingupoolele, esitades kirjaliku põhjenduse.
10.3 	Lepingu punktides 4.6, 4.7 ja 7.1.4 sätestatud juhul või Eesti Vabariigi õigusaktidest tuleneval lepingutingimuste muutmisel teatab Lepingupool teisele Lepingupoolele Lepingu muutmisest kirjalikult vähemalt 10 (kümne) kalendripäeva ette.
10.4 	Lepingupoolte kirjalikul kokkuleppel võib Lepingu lõpetada igal ajal enne Lepingu tähtaja möödumist.
10.5 	Lepingupooled võivad Lepingu ennetähtaegselt erakorraliselt üles öelda Eesti Vabariigi õigusaktides toodud alustel ja korras, teatades sellest kirjalikult teisele Lepingupoolele vähemalt 1 (üks) kuu ette.
10.6 	Rendileandjal on ühepoolselt õigus Leping lõpetada ennetähtaegselt, teatades sellest Rentnikule kirjalikult vähemalt 2 (kaks) kuud ette, kui Lepingu sõlmimise aluseks oleva maavara kaevandamise loa väljaandmisel on rikutud loa väljaandmise menetlust.
10.7 	Rentniku või tema õigusjärglase lõpetamisel (sh pankroti korral) lõpeb Leping seaduses sätestatud korras.

11. 	LEPINGU KEHTIVUSE TAGATISED

11.1 	Objekti valitsemise üleminekul teisele riigivara valitsejale jääb Leping jõusse ka uue valitseja suhtes, kui Eesti Vabariigi õigusaktides ei ole sätestatud teisiti.
11.2 	Rendileandja reorganiseerimisel lähevad tema Lepingust tulenevad õigused ja kohustused üle tema õigusjärglasele, selle puudumisel aga Vabariigi Valitsusele või tema poolt volitatud valitsusasutusele.
11.3 	Juriidilisest isikust Rentniku reorganiseerimisel (sh jagunemise, ühinemise või ümberkujundamise teel) ning füüsilisest isikust Rentniku surma korral lähevad kõik Lepingust tulenevad õigused ja kohustused üle Rentniku õigusjärglasele vastavalt kehtivatele õigusaktidele. 

12. 	VAIDLUSTE LAHENDAMINE

12.1 	Lepingu täitmisel, muutmisel ja lõpetamisel tekkivad erimeelsused lahendatakse läbirääkimiste teel.
12.2 	Lepingu täitmisel, muutmisel ja lõpetamisel tekkivad vaidlused, mida ei suudeta lahendada läbirääkimiste teel, lahendatakse kohtus.
13. 	LEPINGU DOKUMENDID JA VASTUTAVAD ISIKUD

13.1 	Lepingu dokumendid koosnevad Lepingust, Lepingu lisadest, pärast Lepingu sõlmimist Lepingupoolte poolt alla kirjutatud Lepingu dokumentide muudatustest ja täiendustest ning Lepingu punktide 4.6, 4.7 ja 7.1.4 alusel teisele Lepingupoolele saadetud Lepingu muutmise teadetest.
13.2 	Lepingu sõlmimisel on Lepingul järgmised lisad:
13.2.1	Lisa 1. Keskkonnaministri 27.03.2015 käskkiri nr 320 „Volituse andmine“;
13.2.2	Lisa 2. Maa-ameti peadirektori 12.02.2016 käskkiri nr 119 „Sõlmitud maarendilepingu lõpetamine ja riigile kuuluvate Männiku liivakarjäär kinnisasjade maavara kaevandamiseks rendile andmine“;
13.2.3. Lisa 3. Männiku liivakarjäär katastriüksuste (katastritunnused 71801:001:0182,
            71801:001:0183) plaan;
13.2.4. Lisa 4. Männiku liivakarjäär katastriüksuste (katastritunnused 71801:001:0182, 
            71801:001:0183) piiriprotokoll;
13.2.5 	Lisa 5. Männiku liivakarjäär katastriüksuse (katastritunnus 78404:404:1150) plaan;
13.2.6. Lisa 6. Männiku liivakarjäär katastriüksuse (katastritunnus 78404:404:1150) piiriprotokoll.
13.3	Kumbki Lepingupool määrab Lepingu täitmise eest vastutava isiku. Vastutava isiku vahetumisest tuleb teist Lepingupoolt viivitamatult kirjalikult teavitada.
13.4	Rendileandja esindaja Lepingu täitmisel on Maa-ameti kinnisvara korraldamise büroo juhataja Mai Lind, telefon 665 0771, e-post mai.lind@maaamet.ee.   
13.5	Rentniku esindaja Lepingu täitmisel on AS Silikaat juhatuse liige Vello Kunman, telefon 614 0300.

	Rendileandja:				Rentnik:
	Maa-amet					AS Silikaat
	Registrikood: 70003098			Registrikood: 10022296
	Mustamäe tee 51				Silikaltsiidi tn 8
	10621 Tallinn				11216 Tallinn
	Tel.  665 0600, faks 665 0604		Tel. 614 0300, faks 614 0222
	E-post: maaamet@maaamet.ee 		E-post: silikaat@silikaat.ee 
	Rahandusministeerium			
	A/a nr EE891010220034796011		
  	SEB Pank				

	/allkirjastatud digitaalselt/	                               /allkirjastatud digitaalselt/ 
	        Tambet Tiits              	                                       Vello Kunman